## Turisme Comunitat Valenciana reactiva el Bo Viatge 2023 amb el llançament de 2.000 nous codis de reserva

*** Nuria Montes confirma la pròrroga del programa en 2024, amb novetats i amb l'objectiu d'“arribar a més beneficiaris”
* Les persones usuàries podran realitzar les reserves amb un 60 % de descompte per a viatjar dins de la Comunitat Valenciana de setembre a desembre
* El Bo Viatge va generar prop de 30.000 reserves en el primer semestre d'enguany i va mobilitzar prop de 19 milions d'euros en el sector**

La consellera d'Innovació, Indústria, Comerç i Turisme, Nuria Montes, ha informat que aquest divendres 1 de setembre s'han llançat els primers 2.000 nous codis del Bo Viatge, "perquè els usuaris puguen començar a viatjar durant l'últim trimestre del 2023”.

En concret, entre el 18 de setembre i el 22 de desembre d'enguany, que correspon al segon període del programa, i en qualsevol dels establiments turístics adherits a la iniciativa, es pot reservar tant l'estança com els serveis complementaris, que també compten amb bonificació, entre aquests, la manutenció, tractaments de salut i benestar, activitats esportives o excursions.

Nuria Montes ha explicat que al llarg de setembre s'emetran nous bons per a gaudir d'estades a la Comunitat Valenciana amb descompte del 60 % del total de la reserva. L'objectiu és “poder allargar les bones xifres d'ocupació registrades aquest estiu a la Comunitat Valenciana, així com contribuir a la desestacionalitat turística en la resta de mesos fins a final d'any”, ha recalcat.

“Amb això -ha continuat-, es reactiva l'edició de 2023, encara en vigor, i que preveu injectar, de manera directa, en els pròxims mesos, prop de 4 milions d'euros en el sector turístic de la Comunitat Valenciana”. Així mateix, la consellera ha reiterat que “Turisme treballa en una nova edició del Bo Viatge per a 2024 amb algunes novetats”, amb l'objectiu que arribe a un nombre més elevat de persones beneficiàries.

Nuria Montes ha explicat que els nous codis de reserva llançats aquest divendres formen part de l'edició del programa Bo Viatge 2023 i ha remarcat que “s'han repartit entre la llista d'espera que està activa des que es va posar en marxa l'edició d'aquest programa, el gener de 2023”.

Els bons es reparteixen seguint l'ordre de la llista d'espera en vigor des del mes de gener, que es pot consultar en el [web del programa](http://bonoviajecv23.gva.es).

El programa Bo Viatge 2023 està dotat amb un total de 15 milions d'euros, dels quals prop d'11 milions han sigut destinats al primer període, comprés entre gener i maig d'enguany, i que va registrar prop de 30.000 reserves, la qual cosa suposa al voltant de 90.000 persones beneficiades.

Respecte al balanç d'aquest primer període de 2023, l'import mitjà per reserva ha sigut superior a 635 euros, amb una estada mitjana de 2 nits, i Benidorm, Calp, Finestrat, Peníscola i Altea han sigut les destinacions més demandades. Aquesta iniciativa d'estímul de la demanda interna ha permés mobilitzar en el primer semestre de l'any un impacte econòmic pròxim als 19 milions d'euros.

**Més de 365.000 persones beneficiades**

Des que es va posar en marxa l'octubre de 2020, el Bo Viatge acumula més de 122.000 reserves, amb més de 365.000 persones beneficiades. Fins al moment, la inversió total de Turisme Comunitat Valenciana arriba a 31,3 milions d'euros, amb un impacte econòmic en el sector turístic de més de 71,3 milions d'euros.

Destinat a incentivar de la demanda interna en períodes d'estacionalitat i dirigit a persones residents a la Comunitat Valenciana mateixa, en 2023 l'ajuda és del 60 % del cost dels serveis turístics contractats, sense distinció d'estada curta o llarga, però sí amb una estada mínima de dues nits consecutives al mateix allotjament, i fins a un màxim de 600 euros per ajuda concedida.

**Més informació:**[Bo viatge CV 2023 -TurismeCV Magazine](https://www.turismecv.com/2023/05/25/como-funciona-el-bono-viaje-cv-2023/)

Fecha: 01/09/2023